《初发瑶湖次宿广溪（别吴十一舅隆八弟）》
明代·汤显祖

病瘦那临镜，清虚欲衣绵。
舂粮三月外，伏枕一秋偏。
吉日将行色，殊方或胜缘。
暑过新雨薄，气逐晚云鲜。
堂上行犹怯，低窗寝似便。
命飘危叶起，相湿死灰然。
君子能无疟，良医幸有全。
月窗催药杵，云户隐书笺。
气弱难扶饯，装轻得漾船。
斑斓垂地泣，葱郁旧茔怜。
故故随摇曳，悠悠独溯沿。
金堤斜照落，瑶水暮风旋。
客梦初移枕，劳歌始扣舷。
外家依广下，中国向穷边。
旴赣江连峡，雷琼海隔天。
沧浪谁莞尔，歧路欲潸然。
星谪郎官远，心知宅相贤。
赋诗耆旧引，樽酒乐人传。
鸠祝人难老，鹏扶尉欲仙。
山川弥望积，丘壑几时专。

作者简介：汤显祖（1550—1616），中国明代戏曲家、文学家。字义仍，号海若、若士、清远道人。汉族，江西临川人。公元1583年（万历十一年）中进士，任太常寺博士、礼部主事，因弹劾申时行，降为徐闻典史，后调任浙江遂昌知县，又因不附权贵而免官，未再出仕。曾从罗汝芳读书，又受李贽思想的影响。在戏曲创作方面，反对拟古和拘泥于格律。作有传奇《牡丹亭》、《邯郸记》、《南柯记》、《紫钗记》，合称《玉茗堂四梦》，以《牡丹亭》最著名。在戏曲史上，和关汉卿、王实甫齐名，在中国乃至世界文学史上都有着重要的地位。